Video: SA-leerders geteiken as Liverpool-ondersteuners(Foto: Skermskoot) ’n Suid-Afrikaanse skoolgroep moes onder hul sitplekke in ’n bus in Manchester, Engeland, wegkruip toe Manchester United-ondersteuners hulle vir Liverpool-aanhangers aangesien het. The Guardian berig die United-ondersteuners het die bus naby Old Trafford, waar die Premierliga-wedstryd plaasgevind het, met bottels en blikkies bestook. Die voorval het sowat 8 km van die stadion, buite die Tollgate-kroeg, plaasgevind. United-ondersteuners het daar in groot getalle bymekaargekom vir ŉ protesoptog teen die Manchester United-klub se eienaars, die Glazer-familie. United-ondersteuners blameer glo die Glazers vir die span se swak vertoning wat aan die begin van die sokkerseisoen gelewer is. Beeldmateriaal van die voorval is op sosiale media gedeel. Adam Bradshaw, die busbestuurder en die eienaar die Manchester-gebaseerde Beeline VIP Coaches, het gesê die skoolgroep van Suid-Afrika was in Verenigde Koninkryk op ŉ sokkertoer. Hulle het daarheen gereis om soveel moontlik sokkerklubs te besoek en ŉ paar wedstryde te speel. Dit is nie bekend van watter skool hulle is nie. “Deel van die skoolgroep se program was om die wedstryd tussen Liverpool en Manchester United by te woon, want die leerders is almal groot United-aanhangers. Hulle het almal die serpe en hemde van die Manchester United-span aangehad en was opgewonde oor die wedstryd,” vertel Bradshaw aan The Guardian. Bradshaw sê by die Tollgate-kroeg het die klomp protesteerders hulle sonder enige rede met bottels en blikkies begin gooi. “Die leerders het uit vrees onder die sitplekke weggekruip.” Volgens Bradshaw is sy busmaatskappy ŉ Manchester-gebaseerde firma, met “Manchester” wat groot agterop die bus geskryf staan. “Dit is moeilik om te glo dat die betogers gedink het ons is Liverpool-aanhangers.” Niemand is in die voorval beseer nie en die bus het geen ernstige skade opgedoen nie. We’ve all seen the video circulating on social media last night. Be assured everything is ok with the children, coach & the driver. Luckily there was no injuries or damage done to the coach and it just needed a good wash, @MENnewsdesk @ManUtd @AndyBurnhamGM pic.twitter.com/wcRsmesMEB — Beeline VIP Coaches (@BeelineVIPcoach) August 23, 2022